Marcelino Oraa

Marcelino Oraa Lekunberri (Beriain, 1788ko apirilaren 28a – Beriain, 1851ko azaroaren 24a) nafar militar eta politikaria izan zen, Lehen Karlistaldian borrokatu zena. 1841-1843 bitartean, Filipinetako gobernadore nagusia izan zen, eta Espainiako gerra ministroa 1847ko otsailetik martxora.

 Bizitza 
Marcelino Oraa Lekunberri Beriainen jaio zen 1788ko apirilaren 28an. 1810ean, kadete sartu zen Cuencaco Tiratzaileen Akademian. Iberiar Penintsulako Gerrako ekintza anitzetan parte hartu zuen Francisco Espoz Minaren aginduetara. 1813ko abenduaren 5ean, Jakako zitadela hartu zuten tropen burua izan zen. 1829an, koronel maila erdietsi zuen. 

Lehen Karlistaldiaren hasieran, brigada-jeneral mailara goititu zuten 1834ko Nazar eta Asartako guduan izandako jokabideagatik. Hurrengo urteetan karlisten aurkako gerran jardun zuen, eta Iparraldeko armadaburua izan zen 1836ko abuztutik irailera. Urte bereko abenduan, Lutxanako guduan parte hartu zuen. 1837tik aurrera, Aragoiko eta Valentziako tropen jeneral burua izan zen; 1838ko irailean, Morellako setioko porrotaren ostean, kargutik kendu zuten.

1840an, Filipinetako gobernadore nagusi izendatu zuten. Oso gogor zapaldu zituen indigenen bi altxamendu: Apolinario de la Cruzena 1841ean eta Irineo Samaniego sarjentuarena 1843an. 1844an itzuli zen penintsulara.

1845ean bizi bitarteko senatari kargua jaso zuen. 1847ko otsailean, gerra ministro izendatu zuten, baina hilabete eta erdi besterik ez zuen iraun postuan. Sorterrian hil zen, 1851ko azaroaren 24an.

 Erreferentziak 

 Kanpo estekak 

Kategoria:Beriaindarrak
Kategoria:Lehen Karlistaldiko militarrak
Kategoria:Iberiar Penintsulako Gerrako militarrak
Kategoria:Nafarroako militarrak
Kategoria:Nafarroa Garaiko politikariak
Kategoria:Euskal Herriko gerrillariak
Kategoria:Gizon gerrillariak